Socialdemokraterne står fast: E-valg er bedre og sikrere end papirvalg

Mange it-kyndige advarer mod at gå væk fra papir og blyant, men det ændrer ikke på den positive holdning til e-valg hos Socialdemokraterne. E-valg er mere sikre, og økonomien i at skifte er ikke et problem, mener partiets ordfører.

Lovforslaget om at åbne for forsøg med e-valg i Danmark fik ikke så mange pæne ord med på vejen fra de it-organisationer, som har indsendt et høringssvar. Især økonomien i at bruge digitale stemmemaskiner med touchskærm i stedet for papir og blyant fik hug: Det ville blive langt dyrere at skifte til e-valg, end lovforslaget lægger op til, lød den generelle vurdering fra it-organisationerne - og fra Version2-blogger Poul-Henning Kamp.

Men kritikken får ikke Socialdemokraternes kommunalordfører Simon Kollerup til at vakle i sin støtte til lovforslaget, som han mener vil føre valghandlingerne i Danmark ind i fremtiden.

»Fordelene er, at du får en utrolig høj sikkerhed og færre ugyldige stemmer, så det bliver et mere præcist valg. Stemmeoptællingen bliver hurtig og præcis. Og så får du også altid en papirudgave af den stemme, så du har en sikkerhed for, at din stemme er rigtigt registreret. For folk, som i dag skal ledsages for at afgive deres stemme, for eksempel blinde, så giver det også mulighed for at blive hjulpet af en stemmemaskine, som kan læse op for dig. Så kan du klare valghandlingen selv, hvilket er frigørende,« siger han til Version2.

Ifølge de fire it-organisationer, der har indsendt et høringssvar, vil det blive dyrere at indføre e-valg, end hvis man holder fast i den nuværende løsning. Hvis det er rigtigt, skal projektet så afblæses?

»En stemmemaskine vil altid koste mere end blyant og papir, men du sparer en masse på optællingen og på ikke at skulle sende papirstemmerne rundt. Jeg kender ikke økonomien i det, men en række kommuner har valgt at sige, at de gerne vil investere i den her teknologi. Og maskinerne kan forhåbentligt bruges til mange valg.«

Men it-organisationerne peger på en række løbende omkostninger, som ikke er beskrevet i lovforslaget, for eksempel at man skal teste maskinerne forud for hvert valg, og at opbevaring af udstyret vil blive langt dyrere end nu. Vil du stadig holde fast i e-valg, hvis det bliver dyrere end papirvalg?

»Jeg vil holde fast i, at vi fører vores valghandlinger ind i fremtiden, hvor borgerne kan få et mere sikkert valg og hvor synshæmmede kan få lov at stemme selv. I forhold til økonomien må vi sikre os, at det bliver gjort så billigt, som det kan gøres, så vores arbejde, efter vi vedtager loven, bliver at lave et solidt udbudsmateriale, så vi kan få det leveret til den billigste pris. «

Har ikke overset noget økonomisk

Hvad hvis det viser sig, at det over årene vil være dobbelt så dyrt at bruge e-valg i stedet for papir og blyant, med alle de løbende udgifter, som høringssvarene peger på?

»Jeg synes, det er vigtigt at modernisere vores valghandling. Men selvfølgeligt skal vi have fokus på at bruge pengene fornuftigt. Vi skal følge processen, så der ikke er noget, som løber løbsk, og det tror jeg heller ikke, det vil gøre. Jeg har ikke noget grundlag for at tro, at der er noget, vi har overset økonomisk. Hvis vi kan gøre dets sådan, at det bliver billigere at holde valg, er det rigtig flot. Men det er ikke det vigtigste for mig. Det vigtigste er, at vi gør det rigtige, ved at bringe vores valghandling ind i fremtiden og så gør det til den bedst mulige pris.«

Gør det indtryk på dig, at de it-kyndige, som arbejder med it til dagligt, ret usædvanligt peger på, at man lige på dette område hellere skal holde fast i papir og blyant?

»Selvfølgeligt gør det indtryk, når dygtige og saglige folk fra it-branchen melder sig på banen med tanker og inputs, for det er kun i vores interesse, at vi får et valg, som er endnu mere sikkert og i endnu højere kvalitet, end vi har i dag. Det er selvfølgeligt påfaldende, at både fagforeninger og it-erhvervet, som beskæftiger sig med det her, taler mere i retning af blyanten end den digitale stemmemaskine. Jeg synes, vi skal gå i retning af den digitale stemmemaskine, for det synes jeg er det rigtige at gøre, men det skal ske hånd i hånd med it-branchen.«

»Det er helt fint, at branchen kommer med sin branchevurdering. Min politiske vurdering er, at vi med e-valg kan få et mere sikkert valg, som borgeren har mere tillid til, og hvor kvaliteten af valghandlingen bliver højere for dem, som i dag skal have hjælp. Det bedste vi kan gøre, i lyset af de høringssvar, der er kommet ind, er at sikre, at der bliver en god dialog mellem fagfolk og indenrigsministeriet,« siger Simon Kollerup.

Radikale: Det må ikke blive dyrere

Hos den radikale regeringspartner er der også støtte til lovforslaget om e-valg, men kun hvis det ikke fører til en meget højere samlet pris for at afholde valg.

»Vi må se, om det system, man laver, kræver grundige opdateringer, for det er jo ikke meningen, at det skal blive dyrere end i dag. Meningen er at spare den tid, det tager at tælle op. Så hvis det koster rigtig meget at vedligeholde systemet, så er det ikke interessant,« siger Andreas Steenberg, it-ordfører for det Radikale Venstre, til Version2.

Han understreger, at lovforslaget lægger op til forsøg med e-valg, hvorefter man så kan vurdere for og imod.

»Vi lægger ikke op til, at papirstemmesedlen er væk i morgen. Det her handler om at lave nogle forsøg. Fordelene er, at man kan tælle stemmerne op hurtigere, og for dem med syn- og læsevanskeligheder kan det blive nemmere at stemme. Det synes jeg er udmærket at få nogle erfaringer med,« siger han.

Og når it-eksperter vurderer, at det bliver meget svært at lave et sikkert og gennemskueligt system, lyder hans svar, at det må komme an på en prøve.

»Jeg tror på, at man med den teknologi, vi har i dag, kan finde en løsning. Det er svært for mig at vurdere, om det er umuligt at lave et sikkert system, for jeg er jo ikke it-kyndig. Men jeg synes helt ligefremt, at det er en god idé at teste det. Så kan vi se, om it-eksperterne har ret,« siger Andreas Steenberg.

Tvivl hos Dansk Folkeparti

Dansk Folkepartis it-ordfører Dennis Flydtkjær er som uddannet datamatiker den eneste af Folketingets medlemmer, som har en it-teknisk baggrund. Han har ikke taget stilling til lovforslaget endnu, men kan umiddelbart se flere problemer, ligesom han har fået en række henvendelser, der advarer imod e-valg.

»Jeg har svært ved at sige ja eller nej lige nu, for jeg har ikke dykket nok ned i det endnu. Men jeg har en kritisk indgangsvinkel, og der er nogle problemstillinger, som vi skal være sikre på, er i orden,« siger han til Version2.

At det ifølge de fire it-organisationer kun kan blive dyrere med e-valg, sammenlignet med papir og blyant, er ifølge Dennis Flydtkjær ikke det afgørende.

»Demokrati er svært at sætte pris på, og det er ikke her, man bare skal vælge den billigste løsning. Hvis det for eksempel bliver nemmere at stemme, så flere stemmer, kan det være en god idé at vælge en dyrere løsning,« siger han.

Men da lovforslaget kun arbejder med en at sætte strøm på valgstederne, og ikke at gøre det muligt for eksempel at stemme via nettet, er der ikke så meget ekstra bekvemmelighed for borgerne at vinde, vurderer Dennis Flydtkjær.